Almannaverkið umsitur ein lista yvir borgarar, sum hava serligan tørv og vilja hava eina íbúð frá Bústøðum. Talan er um bíðilista skipaður eftir nøkrum nærri ásettum treytum til tann borgara, sum tøka íbúðin hóskar til, og sum hevur størsta serliga bústaðarsosiala tørvin. Tað gevur ikki fyrimun at hava staðið leingi á bíðilista. Tøkar íbúðir verða altíð latnar borgarum, sum í verandi løtu hava størsta serliga tørvin. Tí verður viðmælt ikki at skriva seg upp, fyrr enn ein hevur tørv á bústaðnum. Almannaverkið tilskilar sær rætt at taka fólk av bíðilistanum, hava tey ikki aktuellan bústaðarsosialan tørv. Vit gera vart við, at Bústaðir hava ein annan bíðilista til bústaðir, ið eru eftir treytum, Bústaðir áseta. Tað ber sostatt til at standa á tveimum bíðilistum til íbúð hjá Bústøðum–hjá Almannaverkinum og hjá Bústøðum. Hvussu søki eg? Tú søkir við at fylla út umsóknarblaðið "Umsókn um bústað frá Bústøðum vegna serligan tørv”. Umsóknin verður latin Almannaverkinum. Vilt tú hava hjálp til at fylla út umsóknina, ert tú vælkomin at venda tærtil Viðskiftadepilin hjá Almannaverkinum. Tá ið Almannaverkið nýtir upplýsingar frá umsóknarblaðnum og møguligar aðrar upplýsingar, sum Almannaverkið hevur frammanundan, tá ið fólk fáa bústað. Tí er umráðandi, at tú lýsir serliga bústaðartørv tín væl. Tú ert vælkomin at leggja frágreiðing frá avvarðandi, lækna, lærara, stuðli ella øðrum við umsóknini. Við umsóknini fær Almannaverkið heimild frá tær at fáa til vega upplýsingar frá lækna ella myndugleika fyri at vátta serliga tørvin. Um neyðugt eftirkannar Almannaverkið upplýsingarnar í umsóknini. Eru broytingar, ið ávirka tín bústaðartørv, skulu hesar fráboðast skrivliga, soleiðis at Almannaverkið altíð hevur dagførdar upplýsingar um tín bústaðartørv. Meting av umsóknum Tá ið Almannaverkið metir um tørv og bústað, verður tað gjørt sambært hesum ásetingum: Hevur serligi tørvurin hjá umsøkjaranum ávirkan á bústaðartørvin? Landafrøðiligt øki, umsøkjarin ynskir at búgva í Stødd og kostnaður av bústaði í mun til tørvin hjá umsøkjaranum Hóskar bústaðurin og grannalagið til støðuna hjá umsøkjaranum? Miðast skal eftir at tryggja gott grannalag Støðutakanin hjá Almannaverkinum um, hvør umsøkjari er best skikkaður at fáa tøka bústaðin, byggir á eina heildarmeting. Ein nevnd í Almannaverkinum metir um umsóknirnar. Hvør kann fáa íbúð? Bústaðarsosialur tørvur er eitt rættiliga breitt hugtak, men av tí at bústaðurin er grundarlagið undir einari sømiligari menniskjaligari tilveru, hava øll fólk tørv á bústaði. Tíverri er útboðið av leigubústøðum í Føroyum framvegis avmarkað, og tí ber heldur ikki so væl til hjá tí almenna at viðvirka til at veita øllum bústað, ið hava tørv á einum slíkum.